במרץ 2011 זומן ריברי לסגל הנבחרת על ידי המאמן החדש לורן בלאן, לראשונה מאז התקריות במונדיאל 2010. ריברי כאמור היה מושעה לשלושה משחקים, והחמיץ שלושה נוספים בגין פציעה. במשחק החזרה שלו, בישל ריברי שער ליואן גורקוף בניצחון 0–2 על נבחרת לוקסמבורג במסגרת מוקדמות יורו 2012. במשחק ידידות מול נבחרת קרואטיה, שנערך בסטאד דה פראנס, ספג ריברי קללות מחלק ניכר מהאוהדים, אך חלק אחר הריע לו וקרא בשמו. ריברי זומן לסגל הצרפתי ליורו 2012, וקודם לטורניר הבקיע את שערו הראשון במדים הלאומיים מזה שלוש שנים, בניצחון 2–3 על נבחרת איסלנד. ביורו 2012 עצמו, ריברי פתח בכל ארבעת משחקיה של נבחרת צרפת, שהודחה ברבע הגמר על ידי נבחרת ספרד, לאחר הפסד 0–2.
במוקדמות מונדיאל 2014 הבקיע ריברי חמישה שערים, ונבחרת צרפת סיימה במקום השני בבית אחרי נבחרת ספרד, ונאלצה לעבור שלב פלייאוף מול נבחרת אוקראינה. במשחק הראשון בקייב ניצחה אוקראינה 0–2 במשחק חלש מאוד של ריברי, וצרפת נראתה עם הגב לקיר וכמעט מחוץ למונדיאל, כשהנבחרת, וריברי בראשה, סופגים ביקורות קשות בצרפת. במשחק הגומלין בסטאד דה פראנס ריברי הצטיין, וצרפת ניצחה 0–3 ועלתה למונדיאל 2014. את המונדיאל, עם זאת, החמיץ ריברי בגין פציעה. ב-13 באוגוסט 2014 החליט ריברי על פרישה מהנבחרת, ואמר שעושה זאת בלב שלם.
חיים אישיים.
ריברי נשוי לוואהיבה, צרפתייה ממוצא אלג'יראי. להם שתי בנות ושני בנים. ב-2006 במהלך תקופתו בקבוצה הטורקית גלאטסראיי, ריברי התאסלם ואימץ גם את השם בילאל יוסוף מוחמד. לריברי שני אחים, סטיבן ופרנסואה. סטיבן משחק כיום בקבוצת המילואים של באיירן מינכן.
באפריל 2010 פורסם בתקשורת הצרפתית כי ארבעה כדורגלנים של נבחרת צרפת נחקרו בעוון צריכת זנות במועדוני לילה בפריז, עם נערות מתחת לגיל ההסכמה בצרפת. השחקנים שנחשפו הם ריברי, קארים בנזמה, חאתם בן ערפה וסידני גובו. ריברי הודה במעשה, אך טען כי לא ידע כי הנערה היא קטינה. מזכירת המדינה לענייני ספורט ראמה יאד, אמרה כי אין מקום בנבחרת לשחקנים הנמצאים תחת חקירה. בנובמבר 2011 הפרקליטות בצרפת משכה את התביעה, וכך זוכו ריברי ובנזמה מאשמה, לאחר שהוכח כי לא ידעו שהנערה היא קטינה.
לה מונד
לה מונד (בצרפתית: Le Monde "העולם") הוא עיתון יומי צרפתי בבעלות קבוצת לה מונד, יוצא לאור מנובמבר 1944. תפוצתו בשנת 2011 - כ-324 אלף עותקים ביום. מודפס בפורמט מידי.
העיתון נוסד על ידי אובר בובה-מרי לבקשתו של שארל דה גול, בעקבות נסיגת צבא גרמניה הנאצית מפריז במלחמת העולם השנייה, והחליף את העיתון לה טה (Le Temps, "הזמן") שיצא לאור בפריז מאפריל 1861 עד נובמבר 1942. המהדורה הראשונה יצאה לאור ב-19 בנובמבר 1944.
רוב כתבי העיתון הם גם בעלי מניות, ומשתתפים בבחירת המנהלים. בעיתון מושם דגש על פרשנות ודעות לצד דיווחי חדשות, ונטייתו הפוליטית היא לשמאל-מרכז. בין תחקיריו הבולטים - פרשיות שחיתות של נשיא צרפת ז'אק שיראק, ומעורבות הנשיא פרנסואה מיטראן בהטבעת ספינת הדגל של ארגון גרינפיס ב-10 ביולי 1985, במהלכה נהרג צלם הולנדי. בשנת 2010 רכש גזבייה ניאל, מייסד חברת "פרי", נתח שליטה בעיתון.
ירמי קפלן
ירמי קפלן (נולד ב-3 בספטמבר 1961) הוא אמן, שחקן, מוזיקאי, זמר, מלחין, מעבד ומפיק מוזיקלי ישראלי.
ביוגרפיה.
תחילת הדרך.
קפלן נולד בשיקגו שבארצות הברית בשם ג'רמי דוד קפלן (באנגלית: Jeremy David Kaplan). הוא בנו של במאי הטלוויזיה אירווינג קפלן ואחיו של אהרן קפלן. ראובן ריבלין הוא בן דוד של אימו. קפלן הוא שלישי מבין ארבעה אחים. הוא עלה לישראל ב-4 ביולי 1969 ובילדותו השתתף במספר הפקות - בתוכניות ללימוד האנגלית "Neighbours" בתפקיד בני, וכן "The Adventures of Scooterman" בתפקיד אוסוולד, אחיינו של ד"ר האפבייקד (בפרק "The Accidental Astronaut "), במערבון "פנטום קיד" ב-1975, ובתפקיד אפרים לוי בסרט הישראלי "מבצע יונתן" של מנחם גולן ב-1977.
בזמן לימודיו בתיכון אליאנס תל אביב, שימש קפלן כמתופף בלהקת "ליקוי חמה" של רמי קלינשטיין אשר למד בשכבה מתחתיו. בשנת 1979 קפלן התגייס לצה"ל ושירת בחיל האוויר והמשיך במקביל לנגן בשעות הפנאי עם קלינשטיין ואחרים, ובנוסף הוא היה מועמד להצטרף ללהקת "תיסלם" במקומו של סמי אבזרדל ששקל בשעתו לעזוב את הלהקה אך לבסוף התחרט. לאחר שירותו הצבאי למד משפטים באוניברסיטת תל אביב, אך נטש את לימודיו לטובת טיול לחו"ל. קפלן שהה שם במשך שנתיים, במהלכן חיפש דרך מוזיקלית עצמאית. בנוסף הוא השתתף בדיבוב תוכניות מצוירות לילדים, בהן ב"דנבר הדינוזאור האחרון" שם דיבב את דמותו של מאריו.
השתתפות בהרכבים.
רמי קלינשטיין כלל באלבומו הראשון "ביום של הפצצה" שיצא ב-1986, לחן משותף לו ולקפלן לשיר "במקום שאני עומד". בנוסף שר קפלן באלבום קולות רקע. קלינשטיין המליץ לרוני בראון להחתים את קפלן לחברת התקליטים "הליקון". קפלן כתב, הלחין והקליט שני שירים, "מחפשת" (לו בוים קליפ) ו"תפוס אותו", לאלבום מתוכנן, אך הוא לא הושלם. קפלן נסע לשהות של מספר חודשים בארצות הברית וחזר לישראל ב-1989. הוא ניגן בתופים בהקלטות האולפן של להקת "תופעת דופלר" לקראת יציאת אלבומם ב-1992. הוא גם השתתף בהלחנת שירם "קוטפת".
קפלן השתתף במספר הרכבים מוזיקליים בו זמנית: הוא תופף בלהקת "תערובת אסקוט" והיה סולן בלהקת "הפיצוץ", שהפכה בהמשך ל"ניצולי הפיצוץ". בשנת 1992 השתתף בפרויקט חידושי השירים של גלי צה"ל וביצע את "גלי".
קריירת הסולו.
1995-1999.
ב-1994 כשנה לאחר פירוק "תערובת אסקוט" ו"ניצולי הפיצוץ" ב-1993, הקים את "להקת הפרחים", שחתמה בחברת התקליטים אן אם סי והוציאה את האלבום "ירמי קפלן והפרחים" בו כל השירים נכתבו והולחנו על ידי קפלן. רוב שיריו היו שירי כאב קשים לעיכול מבחינה מוזיקלית. בין השירים המצליחים של האלבום היו "מודדת", "מדוע לא באת" ו"משהו חייב להשתנות". לאחר שיצא האלבום יצאה הלהקה לסיבוב הופעות, שבו הוכיח קפלן את כוחו על הבמה. בהופעות הרבה לשיר ולהיות בתנועה מתמדת לאחר שנים שבהן נחבא מאחורי התופים. כמו כן הקליט באותה שנה חידוש לשיר "גלי" של אהוד מנור וקובי אשרת לכבוד ספיישל לחנוכה שנערך בגלי צה"ל באותה שנה. החידוש נכלל כבונוס במהדורה מאוחרת יותר של האלבום "ירמי קפלן והפרחים".
אלבומו השני "בוקר טוב" יצא בשנת 1995 והיה אלבום סולו ללא להקת ליווי. גם באלבום זה כל השירים נכתבו על ידיו, ובהם "הדפוק הזה" ו"במוקדם או במאוחר". אלבום זה היה בסיס להופעות ולקליפים מצליחים.
בשנת 1996 כתב, הלחין והקליט את שיר הפתיחה לסדרה "הפוך" בשם "כבר עכשיו", שזכה להצלחה גדולה. השיר נכלל בתור בונוס באלבום "בוקר טוב" במהדורה מאוחרת יותר.
בשנת 1999 יצא אלבומו השלישי "לרע ולטוב". רוב שירי האלבום עוסקים בנושאי משפחה וזוגיות, מהם זכו להצלחה השירים "קולה וברה", "הזדמנות" ו"לרע ולטוב". בדומה לאלבומו הקודם, גם באלבום זה כתב קפלן את המילים והלחנים והיה המפיק המוזיקלי.
שנות האלפיים.
קפלן התארח על התופים בהופעה בשיר "בשבילך" של תופעת דופלר בהופעתם בפסטיבל הזמר והפזמון המחודש ב-2001. אלבומו הרביעי "הזמן האבוד" יצא בשנת 2003 וזכה לביקורות טובות. האלבום הופק על ידיו ועל ידי אייל קצב וכלל מספר להיטים, ובהם "ראשון שבת", "תתחיל מאפס" ו"אני אשתנה".
באפריל 2009 הוציא קפלן סינגל ראשון לקראת אלבומו החמישי, בשם "כל אחד יכול". האלבום המלא, "חשק", יצא לבסוף ב-27 ביולי 2010. זמן קצר לפניו יצא סינגל נוסף, "כמה את צודקת", שזכה להצלחה במצעדי הפזמונים. סינגל נוסף מהאלבום שזכה להצלחה היה "עוד יהיה לך" ("מעבר לגדר").
באמצע 2014 יצא השיר "היא האחת" בביצועו של קפלן, מתוך הפרויקט "פנסים" של המוזיקאי אלירן אביתר לוי. בו קפלן היה שותף שנה קודם לכן. השיר עצמו זכה להצלחה בתחנות הרדיו ודורג במקום ה-17 במצעד הפזמונים השנתי לשנת תשע"ד של רשת ג'.בשנת 2015 הוציא יחד עם ספנסרוסו, מתן ספנסר ואורי רוסו, צמד מפיקים צעירים את האלבום "פטיש" המשלב בין רוק ומוזיקה אלקטרונית. האלבום מומן על ידי הקהל באמצעות קמפיין הדסטארט.
קפלן השתתף בתפקידי אורח בסדרות "רמזור", "ראש גדול", "נשות הטייסים" ו"הפיג'מות".
בשנת 2019 הפיק מופע קברטי "ירמי קפלן מבצע אלטון ג'ון".
בשנת 2020, רגע לפני התפרצות הקורונה, יצא סינגל חדש "בסוף אני נשאר עם כלום" ומיד לאחריו שוחרר סינגל נוסף "אחזיר אותך בזמן".
חייו האישיים.
בתחילת דרכו קפלן היה בזוגיות עם הזמרת דנה ברגר, כאשר פרידתם היוותה השראה לחברם חמי רודנר לכתוב עליהם את השיר "נפלת חזק", וכן עם השחקנית אסתי ירושלמי אשר כתב עליה קפלן את השירים "אסתי" ו"מודדת".
ב-1997 קפלן התחתן עם רויטל ולזוג נולדו שני בנים. ב-2009 השניים התגרשו.
קפלן מתגורר ברמת השרון עם זוגתו יעל ובנם מקס.
מאדנס
מאדנס (באנגלית: Madness, "שגעון") היא להקת סקא-פופ בריטית, שזכתה להצלחה בעיקר בחצי הראשון של שנות השמונים.
היסטוריה.
להקת מאדנס הוקמה בלונדון שבאנגליה בשנת 1976, על ידי מייק בארסון (מסייה בארסו) בקלידים ובשירה, כריס פורמן (כריסי בוי) בגיטרה ולי תומפסון (קיקס) בסקסופון ובשירה. שמם המקורי היה The North London Invaders. ב-1978 הצטרפו ללהקה הזמר הראשי גרהאם מקפירסון (סאגס), מארק בדפורד (בדרס - Bedders) בגיטרת בס ודניאל וודגייט (וודי) בתופים. לאחר שהופיעו לסירוגין כ-The London Invaders וכ-Morris and the Minors, הם שינו את שמם למאדנס. קארל סמית' (צ'אס סמאש) הצטרף בתחילת 1980, בחצוצרה ובשירה.